Ashraf Ghani

Mohammad Ashraf Ghani Ahmadzai (født 19. januar 1949 i Lowgar-provinsen i Afghanistan) er en afghansk politiker og samfunnsforsker. Ashraf ble valgt til president i Afghanistan den 21. september 2014, og gjenvalgt for en ny femårsperiode i 2019.

Den 15. august 2021 flyktet Ghani fra Afghanistan da Taliban inntok Kabul.

Tidligere var han universitetsdirektør ved Universitetet i Kabul. Før han returnerte til Afghanistan i 2002, var han forsker innen statsvitenskap og sosialantropologi. Han har arbeidet i Verdensbanken med bistandsspørsmål. Som finansminister i Afghanistan fra juli 2002 til desember 2004 ledet han arbeidet med økonomisk gjenoppbygging etter den økonomiske krisen forårsaket av det foregående Taliban-styret.

TIl vanlig tiltales han og omtales han som Ashraf Ghani; navnet Ahmadzai viser til hans pasjtun-gruppe.

Liv og virke

Bakgrunn 
Ghani var utvekslingsstudent i USA og gikk på Lake Oswego High School i Lake Oswego i Oregon. Han studerte ved Universitetet i Kabul. Deretter ble han student ved American University i Beirut, hvor han møtte sin senere ektefelle, libanesiske Rula Saade (senere Rula Ghani). I motsetning til muslimske Ashraf Ghani har Rula Ghani en kristen kulturbakgrunn. I 1977 dro ekteparet til USA etter at Ashraf Ghani hadde fått et statlig stipend for å studere ved Columbia University i New York, USA. Ashraf Ghani tok en doktorgrad i kulturantropologi ved Columbia University.

Fra 1983 til 1991 underviste han i antropologi og statsvitenskap ved University of California, Berkeley og ved Johns Hopkins University. Han begynte senere i Verdensbanken og hjalp til med omleggingene i Russland, Folkerepublikken Kina og India.

Tilbake til Afghanistan 2001 
I desember 2001, etter 24 års fravær, vendte han tilbake til Kabul, først som spesialutsending for FN. Fra 2. juni 2002 til 14. desember 2004 var han finansminister og i slutten av 2002 var han ansvarlig for valutareformen av den nye afghanske valutaen. Han var kansler ved Universitetet i Kabul fra 22. desember 2004 til 21. desember 2008, og i 2006 ble han ansett som en mulig kandidat for stillingen som FNs generalsekretær. 

I presidentvalget i 2009 fikk han rundt 3% av stemmene, som plasserte ham på fjerdeplass bak Hamid Karzai, Abdullah Abdullah og Ramasan Bashardost. I 2011 fikk han i oppgave av president Hamid Karzai å påta seg sikkerhetsansvar for Afghanistan, et ansvar som fra 2001 ble utført av International Security Assistance Force (ISAF).

Den første presidentperioden 
Før presidentvalget i 2014 utnevnte han den usbekiske krigsherren Abdul Rashid Dostum til sin stedfortreder for å få stemmer også i det ikke-pasjtunske nord. Ghani pleide å beskrive Dostum som en «drapsmann». I den første valgomgangen 5. april 2014 mottok Ghani nesten 32 % av stemmene, mens hans hovedutfordrer, Abdullah Abdullah, fikk 45 %. Ghani var spesielt fremgangsrik i pasjtunske bosetningsområder i Pasjtunistan, mens Abdullah gjorde det best i de persisktalende delene av landet. 

Den 14. juni 2014 stod det mellom Ghani og Abdullah, der de fleste andre kandidatene på forhånd hadde stemt for Abdullah. Ghani vant med 56 % av stemmene. Dette innebar at Ghani hadde fått 20 % av stemmene i tillegg i den andre stemmerunden, mens Abdullah hadde tapt 3 %, til tross for at de fleste av de eliminerte kandidatene hadde støttet Abdullah. 

Abdullahs tilhengere snakket om valgfusk. I et kompromiss som ble oppnådd gjennom mekling av USAs utenriksminister John Kerry, ble begge parter enige om å telle opp stemmene på nytt. I september ble Ghani offisielt erklært som vinner av valget uten at de eksakte tallene fra resultatet av stemmetellingen ble offentliggjort. Samtidig ble det kjent at statsministerposten ville bli fylt med en person som stod Abdullah nær, som en del av et forlik mellom de to valgmotstanderne. Den 29. september 2014 ble Ghani tatt i ed som president.

I hans presidentperiode opplevde landet en økonomisk vekst på 3%, mens arbeidsledigheten var rundt 9%. Inflasjonen falt betydelig, fra mer enn 10% i 2014 til 0 i 2018, i likhet med gjelden og det offentlige underskuddet. Afghanistan var imidlertid fortsatt et av de fattigste landene i verden, fremdeles med en veldig lav HDI (0,498 i 2017, landet som 168. av 189 land).

Den 21. april 2019 forlenget Høyesterett hans mandat, som utløp 22. mai 2019, frem til neste presidentvalg. Presidentvalget hadde blitt utsatt til 28. september. Mens valgkampen pågikk fant det sted et attentat i nærheten av et av valgmøtene, der 24 personer mistet livet og 31 ble såret.

Den andre presidentperioden 
Den 18. februar 2020 kunngjorde den afghanske valgkommisjonen at Ghani vant valget med 50,64 % av stemmene. Abdullah Abdullah, som nok en gang hadde stilt som Ghanis motkandidat, hevdet at det var foregått valgfusk. Han nektet å godta valgresultatet og opprettet en parallell regjering. Ghani og Abdullah ble begge tatt i ed den 9. mars, i hver sin fløy av presidentpalasset.

Den 17. mai 2020 ble det undertegnet en maktdelingsavtale mellom Ghanis offisielle regjering og Abdullahs parallelle regjering, for å sette en stopper for den politiske krisen som hadde pågått siden mars og dermed forbedre forhandlingene og kampen mot Taliban (som var blitt gjenopptatt etter Talibans offensiver i Afghanistan den 12. mai 2020) og covid-19-pandemien. Avtalen gikk ut på at halvparten av regjeringspostene skulle gis til medlemmer av den tidligere parallellregjeringen..

I august 2021 rykket væpnede styrker fra Taliban inn i hovedstaden Kabul, etter å ha tatt kontrollen i et stort antall afghanske provinser. Tidlig om morgenen søndag den 15. august 2021 flyktet president Ghani fra presidentpalasset i Kabul, ifølge talsmenn for regjeringen. Han kom seg i sikkerhet i den amerikanske ambassaden, og det ble rapportert at han hadde flyktet videre til Tadjikistan samtidig som Taliban-styrkene inntok Kabul. Flyet hans ble nektet å lande i Tadjikistan og landet deretter uten tillatelse i Usbekistan. Etter kort tid fløy Ghani videre til De forente arabiske emirater.

Referanser

Eksterne lenker 
 
 

Afghanske presidenter
Afghanske professorer
Personer fra provinsen Lowgar